b'\n_START_ARTICLE_\nLungehindekr\xc3\xa6ft\n_START_PARAGRAPH_\nLungehindekr\xc3\xa6ft (malignt pleuralt mesoteliom) er en sj\xc3\xa6lden kr\xc3\xa6ftform, der prim\xc3\xa6rt opst\xc3\xa5r i lungehinden. Knap 100 tilf\xc3\xa6lde konstateres \xc3\xa5rligt i Danmark, og kr\xc3\xa6ftformen rammer langt hyppigere m\xc3\xa6nd. Forskere anslog i 2004, at 100.000 mennesker i den rige del af verdenen vil d\xc3\xb8 som f\xc3\xb8lge af sygdommen. \xc3\x85rsagen til de fleste tilf\xc3\xa6lde er indh\xc3\xa5nding af asbestst\xc3\xb8v. Asbestarbejdere er derfor i s\xc3\xa6rlig risiko, og sygdommen opst\xc3\xa5r i gennemsnit 35 \xc3\xa5r efter man har arbejdet med asbest.\n_START_SECTION_\nBehandling\n_START_PARAGRAPH_\nBehandlingen af lungehindekr\xc3\xa6ft kan v\xc3\xa6re afh\xc3\xa6ngig af om den er lokaliseret eller diffus. I de sj\xc3\xa6ldne tilf\xc3\xa6lde med en lokaliseret sygdom kan behandlingen v\xc3\xa6re kemoterapi efterfulgt af operation og str\xc3\xa5leterapi, der i nogle tilf\xc3\xa6lde kan v\xc3\xa6re helbredende. Ved diffus sygdom er der i dag ingen helbredende behandling men kemoterapi eller lindrende behandling bruges. Kemoterapien kan v\xc3\xa6re en kombinationsbehandling for eksempel med pemetrexid (markedf\xc3\xb8rt af Eli Lilly som Alimta) plus cisplatin eller carboplatin plus vinorelbine. De amerikansk sundhedsmyndigheder, U.S. Food and Drug Administration, godkendte i 2004 kombinationen Alimta med cisplatin. Det har status som "orphan drug". I klinisk fors\xc3\xb8g har kombinationen vist sig af kunne forl\xc3\xa6nge overlevelse til omkring 12 m\xc3\xa5neder (i mediantal) mod omkring 9 m\xc3\xa5neder for cisplatin alene. Et dansk fors\xc3\xb8g fra Rigshospitalet, Aalborg og \xc3\x85rhus har vist en median overlevelsestid p\xc3\xa5 n\xc3\xa6sten 17 m\xc3\xa5neder med kombinationen cisplatin og vinorelbine.\n_START_SECTION_\nErstatning\n_START_PARAGRAPH_\nArbejdsskadestyrelsen har givet op til 631.000 kr. i erstatning plus eventuel kompensation for tabt arbejdsfortjeneste. F\xc3\xb8r 2007 blev kun omkring halvdelen af tilf\xc3\xa6ldene anmeldt, da l\xc3\xa6gerne ikke indberettede tilf\xc3\xa6ldene. Dette problem medf\xc3\xb8rte en foresp\xc3\xb8rgsel i Folketinget og en \xc3\xa6ndring i arbejdsskadesikringsloven s\xc3\xa5 der nu sker en tvungen overf\xc3\xb8rsel af data fra Sundhedsstyrelsen til Arbejdsskadestyrelsen.'